Так было і ў выпадку з гэтай плёнкай. На кавалку газеты, у якую быў загорнуты негатыў, не стаяла, вядома, ні даты, ні месца здымкі. Калі з месцам было ўсё зразумела (паркі імя Максіма Горкага і Янкі Купалы ў Мінску), то з датай разабраўся не адразу. Па кадрах бачу, што свята, а якое — незразумела. І раптам на адным здымку вулічны мастак ставіць подпіс і дату пад малюнкам дзяўчынкі, але ставіць толькі лічбу! Малю, каб на суседнім кадры з’явіўся год. І сапраўды! На наступнай фатаграфіі той жа мастак паставіў поўную дату: 24.05.86! Звяртаюся да інтэрнэта і даведваюся: гэтым днём у Мінску ўпершыню святкаваўся Дзень славянскага пісьменства. Літаральна праз месяц пасля катастрофы на Чарнобыльскай АЭС...